
TERT promóter mutáció detekciós módszer kifejlesztése

Bevezetés:
A rák genetikai elváltozások miatt kialakuló betegség. A tumor képződést okozó elváltozások gyakran a genom specifikus pontjait érintő ún. hot-spot mutációk. Diagnosztikai és prognosztikai értékük miatt a hot-spot mutációk kimutatása fontos. Munkánk célja olyan teszt kidolgozása, mellyel vizsgálható két általunk választott mutáció jelenléte a beteg DNS-ében. Kísérleteink során a telomer meghosszabbítását biztosító és ezzel a tumorsejtek immortalizációját elősegítő TERT gén promóterének mutációival foglalkozunk. Ennek vizsgálata indokolt, ám a hagyományos mutáció kimutatására szolgáló eljárások gyakran kudarcot vallanak ezen a DNS szakaszon. Módszerünk kidolgozásához hólyagrákot használtunk modellként, melyben a TERT promóter mutációk 60-85%-ban jelen vannak.
Módszerek:
A két leggyakoribb TERT promóter mutációt hordozó és vadtípusú humán sejtekből izolált genomi DNS-t használtunk módszerünk fejlesztésére. Első lépésként a célrégiót amplifikáljuk PCR módszerrel. Ezt követően a terméket a mutációs pontokra specifikus endonukleázzal hasítjuk. A termékből egy speciális PCR amplifikációval mutatjuk ki a mutációk meglétét vagy hiányát. Klinikai mintaként hólyagrákos betegek vizeletéből és tumorszövetéből izolált DNS-t használunk. Az eredmények validálására új-generációs szekvenálást alkalmaztunk.
Eredmények:
Ismert genetikai hátterű sejtvonalakból származó DNS segítségével kifejlesztettünk egy a TERT promóter mutációk kimutatására alkalmas eljárást. Többféle DNS-extrakciós metodikát tesztelve friss hólyagtumoros vizelet és szövetmintákon, illetve fagyasztott és FFPE mintákon sikeresen alkalmaztuk a metodikát, melyet új-generációs szekvenálással validáltunk.

Megbeszélés:
Eredményeink alapján a módszer alkalmas a TERT promóter mutációk kimutatására vizeletből. Közel húsz mintapárra kiterjedő összehasonlítás alapján a kidolgozott módszer a szekvenálással azonos eredményeket adott a mutációk kimutatásában. A kidolgozott eljárással, nem invazív módon, diagnosztikai és prognosztikai értékű információt nyertünk a mutációkról, bizonyítva, hogy kiegészítheti a már rendelkezésre álló hasonló teszteket.
Támogató: Nemzeti Tudósképző Akadémia programja az Innovációs és Technológiai
Minisztérium pénzügyi hozzájárulásával (FEIF/646-4/2021-ITM_SZERZ)



